ETIČKI KODEKS

NEPOSREDNIH NOSITELJA

ODGOJNO – OBRAZOVNE DJELATNOSTI

I.gimnazije - Split

SPLIT, ožujak 2015.

Na temelju članka 58. i članka 118. Zakona o odgoju i obrazovanju u osnovnoj i srednjoj školi (NN. br.87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14.) te članka 178. Statuta I. gimnazije - Split, **nakon provedene rasprave na Nastavničkom vijeću, Vijeću roditelja i Vijeću učenika, a na prijedlog ravnatelja, Školski odbor** na sjednici održanoj 26. 03. 2015.godine, donio je

**ETIČKI KODEKS**

**NEPOSREDNIH NOSITELJA**

**ODGOJNO – OBRAZOVNE DJELATNOSTI**

**I.gimnazije - Split**

## OPĆE ODREDBE

**Članak 1.**

Etički kodeks sadrži pravila uljudnog ponašanja nositelja odgojno-obrazovne djelatnosti (dalje u tekstu: nastavnici i ostali radnici) prema učenicima, roditeljima ili skrbnicima učenika, drugim građanima i u međusobnim odnosima, te posljedice kršenja Etičkog kodeksa.

Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

1. **TEMELJNA NAČELA**

**Članak 2.**

Na obavljanje poslova i ponašanje u Školi primjenjuju se načela:

1. **Načelo poštivanja propisa i pravnog poretka Republike Hrvatske**

Nastavnici i ostali radnici trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

1. **Načelo poštovanja dostojanstva osobe**

Nastavnici i ostali radnici trebaju poštovati dostojanstvo svih osoba s kojima su u doticaju prigodom obavljanja poslova.

Nastavnicii i ostali radnici imaju pravo tražiti poštovanje svoje osobnosti od svih s kojima su u doticaju.

1. **Načelo zabrane diskriminacije**

Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

1. **Načelo jednakosti i pravednosti**

Nastavnici i ostali radnici trebaju se prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Nastavnici i ostali radnici ne smiju osobne interese pretpostaviti objektivnom prosuđivanju i profesionalnom obavljanju poslova.

1. **Načelo samostalnosti nastavnog i drugoga stručnog rada**

Nastavnicima se jamči pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

1. **Načelo profesionalnosti**

Radnici, a osobito nastavnici trebaju prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

1. **Načelo slobode mišljenja i izražavanja**

U svim područjima života i rada u Školi se potiče i podržava sloboda mišljenja i izražavanja.

1. **Načelo zaštite okoliša i skrbi za održivi razvoj**

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

**Članak 3.**

Nastavnici i ostali radnici dužni su čuvati dignitet struke i izvan radnog vremena u školi primjerenim i dostojanstvenim ponašanjem.

1. **ODNOS NASTAVNIKA PREMA UČENICIMA**

**Članak 4.**

Nastavnici koji sudjeluju u odgojno-obrazovnom radu dužni su prema učenicima:

* izvoditi odgojno-obrazovni rad u skladu s ciljevima, zadaćama i standardima srednjeg odgoja i obrazovanja,
* prenositi učenicima što stručnije znanja iz svojega predmeta ili područja,
* osigurati istinitost podataka i prezentaciju sadržaja primjerenu nastavnom predmetu,
* obrađivati nastavne sadržaje na način prihvatljiv i razumljiv učenicima,
* pridonositi intelektualnom razvoju učenika,
* saslušati i uvažavati učenikovo mišljenje,
* biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod drugih učenika stvarao osjećaj manje vrijednosti,
* uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvoj u skladu s njihovim mogućnostima,
* poštovati i uvažavati učenikove sposobnosti te se s posebnom pažnjom odnositi prema učenicima s teškoćama u učenju i teškoćama u razvoju
* razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

**Članak 5.**

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublju.

**Članak 6.**

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu učenika, nastavnik je dužan u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije**.**

**Članak 7.**

Nastavnici ne smiju učenikova znanja i uradke koristiti za svoje osobne potrebe ili probitke.

**Članak 8.**

U obavljanju odgojno-obrazovne struke nastavnici su dužni odgovorno postupati sa svim informacijama kojima raspolažu o učenicima ili njihovim obiteljima. Svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

##### ODNOS PREMA RODITELJIMA, SKRBNICIMA I DRUGIM GRAĐANIMA

**Članak 9.**

U odnosu prema roditeljima, skrbnicima i drugim građanima nastavnici i ostali radnici trebaju nastupati pristojno,nepristrano, savjesno i profesionalno.

**Članak 10.**

U službenoj komunikaciji s roditeljima, skrbnicima i drugim građanima nastavnici i ostali radnici trebaju se služiti hrvatskim jezikom i razumljivo se izražavati.

Posebnu pozornost nastavnici i ostali radnici trebaju obratiti na osobe s invaliditetom i druge osobe s posebnim potrebama.

**Članak 11.**

Nije dopušteno od roditelja, skrbnika ili drugih građana primati darove, usluge ili ih poticati na darivanje.

1. **MEĐUSOBNI ODNOSI RADNIKA**

**Članak 12.**

U međusobnim odnosima treba se iskazivati uzajamno poštovanje, povjerenje, pristojnost, strpljenje i suradnju.

Ne smije se druge ometati u obavljanju njihovih poslova.

**Članak 13.**

U okviru svoga položaja ravnatelj Škole treba poticati nastavnike i ostale radnike na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

## JAVNO NASTUPANJE RADNIKA

**Članak 14.**

Kod javnih nastupa u kojima se predstavlja Škola, nastavnici i ostali radnici mogu iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima nastavnici i ostali radnici ne predstavljaju Školu, a koji su tematski povezani sa Školom, dužni su naglasiti da iznose osobno stajalište.

1. **ETIČKO POVJERENSTVO**

**Članak 15.**

Za praćenje primjene odredaba etičkog kodeksa i ispunjavanja obveza iz etičkog kodeksa u Školi se osniva etičko povjerenstvo.

**Članak 16.**

Etičko povjerenstvo ima predsjednika i dva člana.

Predsjednika i članove povjerenstva imenuje ravnatelj iz reda radnika škole.

Mandat etičkog povjerenstva je dvije godine.

Ista osoba može biti birana za člana povjerenstva još jedanput uzastopce.

**Članak 17.**

Član Povjerenstva ne može biti osoba koja je prekršila norme Etičkog kodeksa Škole odnosno osoba protiv koje je pokrenut postupak utvrđivanja povrede normi Etičkog kodeksa Škole.

**Članak 18.**

Pitanja iz svoje nadležnosti etičko povjerenstvo rješava zaključkom.

Zaključak iz stavka 1. ovoga članka etičko povjerenstvo donosi većinom glasova i s istim upoznaje ravnatelja Škole..

**Članak 19.**

Etičko povjerenstvo na kraju mandata dostavlja ravnatelju izvješće o svom radu.

1. **PRITUŽBE ZBOG KRŠENJA ODREDABA ETIČKOG KODEKSA**

**Članak 20.**

Nastavnik, učenik, roditelj, skrbnik i drugi građanin koji smatra da je neki od obveznika primjene etičkog kodeksa postupio suprotno odredbama kodeksa, može dostaviti svoju pritužbu etičkom povjerenstvu.

Pritužba se podnosi u pisanom obliku.

**Članak 21.**

Pritužba iz članka 20. mora sadržavati:

* opis činjeničnog stanja
* odredbe etičkog kodeksa koje su činjenjem ili propuštanjem povrijeđene.

**Članak 22.**

Pritužbu podnositelja etičko povjerenstvo treba riješiti i svoj zaključak u pisanom obliku dostaviti podnositelju u roku do 30 dana od dana primitka pritužbe.

Ako je povjerenstvo zatražilo dodatna razjašnjenja i obavijesti taj se rok računa od njihova primitka, no i tada mišljenje mora biti dano najkasnije u roku 60 dana od dana primitka zahtjeva.

1. **POSTUPAK PRED ETIČKIM POVJERENSTVOM**

**Članak 23..**

Postupak pred etičkim povjerenstvom pokreće se zahtjevom radnika Škole, učenika, roditelja učenika ili drugih osoba, za davanje mišljenja o sukladnosti određenog djelovanja ili ponašanja s načelima i pravilima etičkog kodeksa.

**Članak 24.**

Nakon primitka zahtjeva predsjednik etičkog povjerenstva saziva sastanak povjerenstva u roku od 15 dana od dana primitka zahtjeva.

Povjerenstvo je ovlašteno prikupljati sve podatke potrebne u cilju istinitog i potpunog utvrđivanja činjeničnog stanja, obaviti razgovor s osobom protiv koje je pokrenut postupak, kao i s drugim osobama koje mogu pružiti informacije važne za postupak, te na drugi način pribaviti dokaze.

**Članak 25.**

Nakon provedenog postupka povjerenstvo donosi zaključak o povredi normi Etičkog kodeksa, javnim glasovanjem, većinom glasova.

**Članak 26.**

Zaključak povjerenstva obavezno sadrži detaljan opis povrede Etičkog kodeksa, aktivnosti provedene tijekom postupka, prikaz prikupljenih dokaza, podatke o glasovanju članova povjerenstva i obrazloženje zaključka te prijedlog mjera koje bi trebalo poduzeti.

**Članak 27.**

Zaključak etičkog povjerenstva predsjednik povjerenstva obvezno dostavlja ravnatelju Škole.

**Članak 28.**

O mjerama koje će se poduzeti na temelju zaključka povjerenstva odlučuje ravnatelj Škole, te o tome obavještava Povjerenstvo, Školski odbor i Nastavničko vijeće.

1. **UPOZNAVANJE NOVIH RADNIKA S ODREDBAMA ETIČKOG KODEKSA**

**Članak 29.**

Ravnatelj Škole dužan je sve radnike upoznati s odredbama ovog Etičkog kodeksa.

Radnici koji se primaju u radni odnos moraju, prije potpisivanja ugovora o radu, biti upoznati s odredbama ovoga Etičkog kodeksa.

1. **UPOZNAVANJE NOVIH RADNIKA S ODREDBAMA ETIČKOG KODEKSA**

**Članak 30.**

Ravnatelj Škole dužan je sve radnike upoznati s odredbama ovog Etičkog kodeksa.

Radnici koji se primaju u radni odnos moraju, prije potpisivanja ugovora o radu, biti upoznati s odredbama ovoga Etičkog kodeksa.

1. **POŠTIVANJE ETIČKOG KODEKSA**

**Članak 31.**

Postupanje prema odredbama ovoga Etičkoga kodeksa obveza je svih neposrednih

nositelja odgojno - obrazovne djelatnosti u školskoj ustanovi.

1. **JAVNOST ETIČKOG KODEKSA**

**Članak 32.**

Ovaj etički kodeks objavljuje se na oglasnoj ploči Škole te na mrežnim stranicama škole.

1. **STUPANJE NA SNAGU**

**Članak 33.**

Ovaj etički kodeks stupa na snagu danom objavljivanja na oglasnoj ploči Škole.

**Članak 34.**

Stupanjem na snagu ovog Etičkog kodeksa prestaje važiti Odluka o etičkom kodeksu od 27.03.2010. god.,Urbroj:2181-167-09-01-152, Klase:602-03/09-01/01 i Poslovnik o radu etičkog povjerenstva od 27.03.201o., Urbroja:2181-167-10-01152/2,Klase:602-03/10-01/01.

**Predsjednik školskog odbora**:

Jurica Dukan, prof.

Etički kodeks je objavljen na oglasnoj ploči Škole dana 26. 03. 2015.godine.

**Ravnatelj:**

Marijan Puljiz, prof.

KLASA:012-03/15-01/01

URBROJ:2181-167-15-01-09

Mjesto:Split, 26. 03. 2015.